
A területi nyelvváltozatok szerepe a nemzeti identitás konstrukciójában
Jelige: Területi nyelvváltozatok a nemzeti identitásban
Tanulmányomban a nemzeti identitásról szóló diskurzushoz csatlakozom nyelvtudományi megközelítésben. Dolgozatomban és kutatásomban a nemzeti önazonosság és a nyelvjárások (területi nyelvváltozatok) lehetséges kapcsolatának vizsgálatát végzem el, elemzem egy nyelviattitűd-vizsgálattal összefüggésben. A kutatás fő célja az volt, hogy valószínűsítse és feltérképezze a területi nyelvváltozatok szerepét a nemzeti identitás konstruálódásában.
Dolgozatom ugyan elsősorban szociolingvisztikai, de olyan kutatást végeztem el, melynek eredményei a pedagógia, a szociológia és a politikatudomány területein is gyakorlati haszonnal járnak.
A területi nyelvváltozatok szerepét a nemzeti identitásban feltérképező kutatásom módszeréül a kérdőívezést választottam, hogy vizsgálni tudjam a kitöltők nyelvi attitűdjeit szociolingvisztikai szempontból, mivel a különböző dialektusok megítélése, stigmatizálása gyakori téma a nyelvhasználók között. A kérdőívet 400 kitöltő válaszolta meg és így a kérdőív összesen 18 kérdésére több mint 20 ezer beérkező választ kaptam.
Tanulmányomban ismertetem, hogy hipotézisem (a nemzeti identitás megszerveződésében szerepet játszanak a dialektusok) nem valószínűsíthető a kutatás statisztikai eredményei alapján. A kutatás főbb eredményei közül kiemelném, hogy
· 
a válaszadók a makroközösségekbe való beintegrálódásukat fontosabbnak vallották magukra nézve, mint a lokális identitást.
· a válaszadók szerint a saját nyelvjárás a nagy nemzeti jelképekkel összehasonlítva csekély jelentőségű a magyarságélmény közvetítése szempontjából.
· a sajátság és az idegenség kapcsolata miatt megfogalmazott kérdésekre beérkezett válaszok szerint is elsősorban a nemzeti nyelv tesz szert nagy jelentőségre idegen nyelvi környezetben.
Kutatásom eredményei olyan izgalmas jelenségeket is érintenek, melyeket expliciten nem terveztem vizsgálni, mint
· 
a[z országon belüli (intern) és az országon kívüli (extern)] migráció,
· az „európai” lét és az egy nemzethez tartozás, a magyarnak levés összeegyeztethetősége, egyidejűsége,
· a nyelvi előítéletek és a szocializáció kapcsolata,
· az egykultúrájúság,
· vagy a kozmopolitizmus jelensége.



